KIRJALLINEN KYSYMYS E-0543/03 esittäjä(t): Elisabeth Schroedter (Verts/ALE) komissiolle. Rügen-saaren mantereeseen yhdistävä silta.



Virallinen lehti nro 242 E , 09/10/2003 s. 0144 - 0145



KIRJALLINEN KYSYMYS E-0543/03 esittäjä(t): Elisabeth Schroedter (Verts/ALE) komissiolle (26. helmikuuta 2003) Aihe: Rügen-saaren mantereeseen yhdistävä silta Saksan liittovaltion ja eräiden osavaltioiden yhteisomistuksessa oleva tienrakennusyhtiö DEGES (Deutsche Einheit Fernstraßenplanungs- und -bau GmbH) suunnittelee Saksan liittohallituksen toimeksiannosta Rügen-saaren yhdistämistä mantereeseen sillalla, jonka kannatinköysiä tukisi 126 metrin korkuinen pilarirakenne. Hanke on vaaraksi saaren ja lähimantereen koskemattomalle luonnolle, jonka ainutlaatuisuus ja lajien rikkaus ovat jo sukupolvien ajan taanneet saarelle suuntautuvan matkailun korkean laadun sekä saaren asukkaiden toimeentulon. Hankkeen rahoituksesta 50 prosenttia on tarkoitus saada Euroopan aluekehitysrahaston (EAKR) varoista, vaikka koko hankkeelle ei mitä ilmeisimmin ole tarvetta. Nykyisen siltayhteyden kuormitusaste on laskenut huomattavasti vuodesta 1992 vuoteen 2000. 1. a) Tietääkö komissio, että edellä kuvattu hanke on tarpeeton, koska nykyisen sillan kapasiteetti on enimmäkseen riittävä ja ruuhkia syntyy vain muutamina harvoina päivinä (lomakausien alkaessa ja päättyessä)? b) Tietääkö komissio, että saarelle johtavaa junayhteyttä voitaisiin hyödyntää huomattavasti nykyistä tehokkaammin? 2. a) Mikä on komission arvio siltahankkeen rahoitussuunnitelmasta, jonka perusajatuksena on, että lainojen takaisinmaksu rahoitetaan sillan käyttäjiltä perittävillä maksuilla? b) Onko komissio selvillä siitä, että nämä käyttömaksuista saataviksi kaavaillut tulot voivat jäädä saamatta, sillä nykyinen yhteys säilytetään maksuttomana paikallisen väestön takia? 3. Mitä mieltä komissio on siitä, että silta rakennetaan kahden muutto- ja vesilinnuille osoitetun suojelualueen väliin (DE 1543-401, DE 1747-401), jotka on perustettu luonnonvaraisten lintujen suojelusta annetun neuvoston direktiivin 79/409/ETY nojalla? 4. a) Onko komissio edellä esitetyistä tosiasioista huolimatta sitä mieltä, että hankkeelle pitäisi myöntää tukea EAKR:n varoista? b) Miten komissio perustelee siinä tapauksessa näkemyksensä? Michel Barnier'n komission puolesta antama vastaus (9. huhtikuuta 2003) Komissio on tietoinen Mecklenburgin-Etupommerin hallituksen suunnitelmista rakennuttaa uusi silta Ziegelgrabenin ja Strelasundin väliin, nykyisen rautatie- ja maantienostosillan länsipuolelle. Uusi silta on suunniteltu kahden pilarin kannattelemaksi riippusillaksi, jonka alta laivat voivat kulkea. Sillan käytöstä on tarkoitus tehdä maksullista. Julkisen hankintakilpailumenettelyn kohteena olleen sillan suunnittelu ja rahoittaminen on Saksan liittovaltion ja osavaltion viranomaisten, ei komission vastuulla. Parlamentin jäsenen esittämä kysymys sillan mahdollisista vaikutuksista lintujen elämään alueella on parhaillaan komission tutkittavana. Saatavilla olevien tietojen perusteella komissio on ryhtynyt toimenpiteisiin valmistaakseen, että Saksan liittotasavalta noudattaa luontotyyppien ja luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) 6 artiklan 3 kohdan mukaisia velvoitteitaan suunnitellun sillan mahdollisten vaikutusten osalta. Tämän seurauksena Saksan viranomaiset suorittavat sillan mahdollisia vaikutuksia lintujen liikkumiseen koskevan lisäarvioinnin. Saksan viranomaiset eivät ole hakeneet hankkeelle rahoitustukea unionin rakennerahastoista. (1) EYVL L 206, 22.7.1992.